hu hu hu hu hu hu hu hu hu hu hu hu hu hu hu hu hu hu ga hu es hu hu hu fr hu hu hu hu hu hu hu hu hu hu hu hu hu en hu hu hu hu hu hu en hu hu hu en hu hu es hu hu hu hu hu hu hu hu hu hu ceb es hu hu hu hu hu hu hu hu hu hu hu hu hu hu ro hu hu hu hu hu hu hu hu hu hu hu hu hu hu
Az éhbél (jejunum) az emésztőcsatorna része, a vékonybél három részének középső eleme, a patkóbél (duodenum) és a csípőbél (ileum) között helyezkedik el. A Treitz-szalaggal veszi kezdetét, és éles határ nélkül folytatódik az ileumba.
A jejunum szó eredete a latin jejunus, „üres” szóra vezethető vissza, ugyanis a görög és római orvosok boncolás során ezt a bélszakaszt gyakran üresen találták, köszönhetően annak, hogy a bél perisztaltikája a halál beállta után is működik még egy ideig. A magyar éhbél elnevezés is erre utal.
Az éhbél az embrionális középbélből fejlődik ki.
Méretek: a jejunum hossza 1-2 méter, átmérője 2,5-3 cm.
A éhbelet a bélfodor (mesenterium) rögzíti a hátulsó hasfalhoz, amelynek hossza 15-18 cm, így nagy mozgékonyságot biztosít a hasüregben.
A jejunum vérellátása (az a. mesenterica superior ágrendszer része)
aa. jejunales: (aorta » a. mesenterica superior): 3-6, hosszú és vaskos artériák.
A jejunum (duodenojejunalis átmenet) kezdeti szakaszának vérellátása sajátos:
duodenojejunalis szög artériája: a. pancreaticoduodenalis inferior-ból vagy az előbbi artéria és az első jejunalis artéria közös törzséből táplálkozik.
Néha az első két jejunalis artéria közötti anasztomózis hiányozhat.
A jejunum artériás árkádja
A mesenteriumban, a belet ellátó artériák két ágra oszlanak, és az egymással szomszédos artériák árkádokat hoznak létre. A jejunum oralis (felső) részén egy sor árkádot alkotnak, distalisabban (az ileum irányába) az árkádok száma növekszik. Az utolsó árkád, a bél szélétől néhány centiméterre a béllel párhuzamosan halad, ebből a bélre merőleges artériák indulnak, ezek a Dwight-féle egyenes erek. Az egyenes erek kb. 4 mm távolságra erednek egymástól, párban vagy eredés után oszlanak két ágra, amelyek majd a bél jobb és bal oldalán haladnak körbe. A belet elérve átfúrják a muscularis réteget, és a submucosában hálózatot alkotnak, majd a mucosa irányába ágakat adnak.
A vékonybél vénás elvezetése, a v. portae rendszer része
A vénák nagyjából az artériákat követik, számuk kisebb, mint az artériáké, egymással gazdag anasztomózis rendszert alakítanak ki, végül a vena (v.) mesenterica superiorba ömlenek.
A jejunum vénás vére a v. mesenterica superiorba jut:
truncus jejunalis: vízszintesen jobbra tartó véna, amely a jejunum vénás vérét vezeti el.
trruncus intermedialis: ferdén felfelé és jobbra tart, az jejunoilealis átmenet vérét gyűjti.
A nyirokkeringés három hálózattal (mucosa, submucosa, subserosa szintjén) veszi kezdetét.
A nyirokcsomók 3 csoportban helyezkednek el a nyirokutak mentén:
Perifériás (Nodii lymphatici mesenterici juxtaintestinales): a mesenteriumban, a bél és az utolsó artériás árkád között helyezkednek el.
Intermedialis: az első érárkádok mentén vannak.
Centrális (Nodii lymphatici mesenterici centrales / superiores): a mesenterium gyökben, az a. és v. mesenterica superior körül helyezkednek el.
A jejunum falának felépítése hasonló a vékonybél többi részéhez (részletesen lásd ott). Néhány különbség figyelhető meg szabad szemmel és mikroszkopikusan:
belső felszínén számos nyálkahártya redő látható
a villusok hosszúak és sűrűbben vannak, mint az ileumban
kevés Peyer-plakk és kehelysejt található
a serosa szinte körkörösen borítja
Az éhbél pH-ja leggyakrabban 7 és 8 közötti (semleges vagy gyengén bázisos).
Seres-Sturm L., Costache M. – Anatomia abdomenului, Târgu Mureş, 2001, 103-110 o.
Littmannn I. – Sebészeti műtéttan, Medicina Könyvkiadó, Budapest, 1977, 421-422 o.
Altorjay Áron (Kiss János szerkesztésében) – Gastroenterologiai sebészet, Medicina Könyvkiadó, Budapest, 2002, 397-398 o.
A lap eredeti címe: „https://hu.wikipedia.org/w/index.php?title=Éhbél&oldid=20624891”
Utoljára szerkesztve 2018. november 11., 19:47-kor
A lap utolsó módosítása: 2018. november 11., 19:47
A lap szövege CC BY-SA 3.0 alatt érhető el, ha nincs külön jelölve.